雜曲歌辭 渭城少年行
作者：崔顥
朝代：唐

paragraphs: 洛陽二月梨花飛，秦地行人春憶歸。
揚鞭走馬城南陌，朝逢驛使秦川客。
驛使前日發章臺，傳道長安春早來。
棠梨宮中燕初至，葡萄館裏花正開。
念此使人歸更早，三月便達長安道。
長安道上春可憐，搖風蕩日曲河邊。
萬戶樓臺臨渭水，五陵花柳滿秦川。
秦川寒食盛繁華，遊子春來喜見花。
鬬雞下杜塵初合，走馬章臺日半斜。
章臺帝城稱貴里，青樓日晚歌鐘起。
貴里豪家白馬驕，五陵年少不相饒。
雙雙挾彈來金市，兩兩鳴鞭上渭橋。
渭城橋頭酒新熟，金鞍白馬誰家宿。
可憐錦瑟箏琵琶，玉臺清酒就君家。
小婦春來不解羞，嬌歌一曲楊柳花。